ET Euroopa Liidu Teataja C 7/28

Teadaanne Euroopa Parlamendi ja nõukogu 4. aprilli 2001. aasta direktiivi 2001/24/EÜ (krediidiasutuste saneerimise ja likvideerimise kohta) kohaselt likvideerimismenetluse algatamise kohta (Kaupthing Bank hf.)

2011/C 7/09

Reykjavíki ringkonnakohus tegi 22. novembril 2010 vastavalt Islandi seaduse nr 161/2002 (finantsasutuste kohta) B osa XII peatükile (vrd kõnealuse seaduse V ajutise sätte punktid 3 ja 4) otsuse Kaupthing Bank hf (registreerimisnumber 560882-0419, Borgartun 26, Reykjavík, Island) („Kaupthing”) likvideerimismenetluse algatamise kohta.

Islandi finantsjärelevalveamet võttis endale 9. oktoobril 2008 Kaupthingi aktsionäride koosoleku rolli vastavalt seadusele nr 161/2002 (vrd seaduse nr 125/2008 artikkel 5) ning määras Kaupthingi kriisilahendamiskomitee. Kriisilahendamiskomiteele anti volitused juhtida Kaupthingi direktorite nõukogu vastavalt seadusele nr 2/1995 ja seaduse 161/2002 artiklile 100a.

Reykjavíki ringkonnakohtu 24. novembri 2008. aasta otsusega kehtestati Kaupthingi suhtes moratoorium kuni 13. veebruarini 2009. Kõnealust luba pikendati kolm korda. Islandi seaduse kohaselt tohib ettevõtte suhtes kehtestatud moratoorium kesta maksimaalselt kaks aastat; viimast korda pikendati luba 24. novembril 2010.

22. aprillil 2009 jõustunud seaduse nr 44/2009, millega muudeti seadust nr 161/2002, ajutiste sätetega rakendati erisätet, milles käsitleti nende finantseerimisasutuste likvideerimismenetlust, mille suhtes oli kehtestatud moratoorium enne seaduse jõustumist. Vastavalt kõnealusele erisättele tuleks seaduse nr 161/2002 artikli 101 lõiget 1, artikleid 102, 103 ja 103a, mida on muudetud seaduse nr 44/2009 artikli 5 lõikega 1, kohaldada moratooriumi suhtes samal viisil nagu oleks panga suhtes juriidilise otsuse alusel algatatud likvideerimismenetlusi seaduse jõustumise päeval. Järelikult algatati Kaupthingi likvideerimismenetlused tegelikult 22. aprillil 2009, st seaduse jõustumise kuupäeval, ning 25. mail 2009 määras Reykjavíki ringkonnakohus Kaupthingi likvideerimiskomisjoni.

2009. aasta juunis avaldati kutse kehtestatud tähtajaga nõuete esitamiseks. Teade avaldati Islandi ametlikus väljaandes ja Euroopa Liidu Teatajas. Nõuete esitamise tähtaeg lõppes 30. detsembril 2009; ettenähtud tähtajaks saadi rohkem kui 28 000 nõuet. Esitatud nõuete arutamiseks on juba peetud neli võlausaldajate koosolekut, millest neljas peeti 3. detsembril 2010.

Vastavalt seaduse nr 161/2002, mida on muudetud seaduse nr 132/2010 artikliga 2, V ajutise sätte punktile 2 on juriidilise asutuse otsus vajalik, et jätkata likvideerimismenetlust pärast moratooriumi lõppemist. Lisaks kinnitatakse sellise otsusega, et kõik panga moratooriumi kehtimise ajal võetud meetmed jäävad endiseks, sealhulgas, kuid mitte ainult, meetmed, mis võeti pärast 22. aprilli 2009 vastavalt seaduse nr 161/2002 artiklitele 101–103 ja 103a. Tingimusel et eelisõigusega nõuded oleksid likvideerimismenetlusi käsitleva kohtuotsuse avaldamise kuupäevaks üldjuhul kindlaks määratud, kohaldatakse kõnealuse seaduse jõustumiskuupäevana 22. aprilli 2009.

Kaupthingi kriisilahendamiskomitee ja likvideerimiskomisjon esitasid Reykjavíki ringkonnakohtule 17. novembri 2010 kirjaga taotluse likvideerimismenetluste algatamiseks kohtuotsusega. Otsus võeti vastu 22. novembril 2010. Esitatud dokumentide alusel tegi kohus kindlaks, et seaduse nr 161/2002 artikli 101 lõike 2 punktis 3 sätestatud tingimused olid täidetud, Kaupthing ei oleks maksetähtaja saabumisel suutnud täielikult täita oma kohustusi võlausaldajate ees ning makseraskused ei olnud ajutist laadi. Kohtuotsuses oli ka sätestatud, et see jõustuks 22. aprillist 2009, vrd seaduse nr 161/2002 V üleminekusätte punkt 2, vrd seaduse nr 132/2010 artikkel 2.

Käesolev teatis on avaldatud määruse (EÜ) nr 87/2006 (finantsasutuste saneerimist ja likvideerimist käsitlevatest ostustest teatamise kohta) artiklis 4 sätestatud kohustuste täitmiseks.